અમદાવાદ: ગુજરાતી ફિલ્મો અને નાટ્ય જગતની સુપ્રસિદ્ધ અભિનેત્રી પદ્મારાણીના નિધન અંગે ગુજરાતના રાજ્યપાલ, મુખ્ય પ્રધાન અને વિપક્ષી નેતા સહિતના અગ્રણીઓ ઊંડા દુ:ખની લાગણી વ્યક્ત કરીને સદગતને શ્રદ્ધાજંલિ આપી છે. રાજ્યપાલ ઓ.પી. કોહલીએ સદ્ગતને શ્રદ્ધાજંલિ આપતા કહ્યું હતું કે, ગુજરાતી રંગભૂમિ અને ગુજરાતી ફિલ્મોમાં ઉત્કૃષ્ટ અભિનય દ્વારા સ્વ. પદ્મારાણીએ આગવી ઓળખ ઊભી કરી હતી, એટલું જ નહીં તેમના અભિનયથી ગુજરાતી નાટકો અને ફિલ્મો જીવંત બની રહ્યા હતા. ગુજરાતી ફિલ્મ અને નાટ્ય ક્ષેત્રે તેમણે આપેલું યોગદાન ચિરંજીવી બની રહેશે. દરમિયાન આનંદીબેન પટેલ અને શંકરસિંહ વાઘેલાએ પણ સ્વ. પદ્મારાણીના પ્રદાનને યાદ કરીને તેમના નિધન અંગે ઊંડા દુ:ખની લાગણી વ્યક્ત કરી હતી.